అమల అక్కినేని
అమల అక్కినేని, తెలుగు సినిమా నటి మరియు జంతు సంక్షేమ కార్యకర్త. అమల తల్లి ఐర్లాండ్ దేశస్థురాలు. తండ్రి బెంగాళీ. ప్రముఖ నాట్యకారిణి రుక్మిణీ ఆరండేల్ వద్ద శాస్త్రీయ నృత్య శిక్షణ పొందుతున్న అమల తమిళ దర్శకుడు భారతీ రాజా దృష్టిలో పడి ఆయన దర్శకత్వం వహించిన వైశాలి తమిళ చిత్రం ద్వారా కథానాయికగా సినీరంగంలోనికి ప్రవేశించింది. తెలుగులో ఈమె మొదటి చిత్రం డి.రామానాయుడు నిర్మించిన చినబాబు. ఆ చిత్రంలో కథానాయకుడు నాగార్జున. నాగార్జునతో ఆ చిత్ర నిర్మాణ సమయంలో ఏర్పడిన పరిచయం ప్రేమగా మారి వారిరువురూ 1993లో వివాహబంధం ద్వారా ఒక్కటయ్యేలా చేసింది. వీరిరువురికీ 1994లో అఖిల్ అనే కుమారుడు కలిగాడు.
అనిత (సహాయ నటి)
అనిత తెలుగు చలనచిత్ర నటి. ఈమె ఎక్కువగా తల్లి, చెల్లి వంటి క్యారెక్టర్ పాత్రలలో నటించి రాణించింది.
ఈమె అసలు పేరు రామాకుమారి. ఈమె 1954, డిసెంబరు 8న మచిలీపట్నంలో జన్మించింది. ఈమె తల్లి వాణీబాల ప్రఖ్యాత రంగస్థల కళాకారిణి. ఆమె తేనెమనసులు వంటి కొన్ని చలనచిత్రాలలో కూడా నటించింది. అనిత తండ్రి నందనరావు. ఈమె బాల్యంలో సాంప్రదాయ నృత్యం నాగేశ్వర శర్మ వద్ద నేర్చుకుంది. ఈమె భర్త 2002లో మరణించాడు. ప్రస్తుతం ఈమె తన కుమార్తె వద్ద బెంగళూరులో నివసిస్తున్నది.